Illum l-ambaxxaturi għall-UE approvaw il-pożizzjoni tal-Kunsill dwar regoli li jtejbu d-drittijiet ta' detenturi ta' polza tal-assigurazzjoni ta' vetturi bil-mutur. Ir-regoli attwali li japplikaw għall-assigurazzjoni ta' vetturi bil-mutur jippermettu li r-residenti tal-UE jivvjaġġaw fejn iridu fl-UE mingħajr il-ħtieġa li jixtru assigurazzjoni addizzjonali. Id-direttiva dwar l-assigurazzjoni ta' vetturi bil-mutur tiżgura wkoll protezzjoni għolja ta' vittmi potenzjali ta' inċidenti b'vetturi bil-mutur. Ir-riforma tal-qafas eżistenti għandha l-għan li tiżgura li l-vittmi ta' inċidenti b'vetturi bil-mutur jirċievu kumpens malajr u sħiħ, kull fejn u kull meta jseħħ inċident, inkluż meta l-assiguratur ikun insolventi. Id-Direttiva aġġornata, kif maqbula mill-ambaxxaturi għall-UE, tiżgura kumpens xieraq għall-vittmi kollha ta' inċidenti kkawżati minn vetturi li huma itqal minn 25 kg jew għaddejjin b'veloċità li taqbeż il-25 km/siegħa. Dan ikun ifisser kjarifika ċara tas-sitwazzjoni attwali favur il-vittmi. Sabiex l-assiguraturi insolventi jiġu indirizzati bl-aktar mod effiċjenti, il-pożizzjoni tal-Kunsill tiddikjara li f'każijiet ta' forniment transkonfinali ta' servizzi ta' assigurazzjoni, l-iskema ta' kumpens fl-istat membru ta' residenza tal-vittma għandha inizjalment tħallas il-pretensjoni tal-vittma. Din imbagħad tiġi rimborżata mill-iskema ta' kumpens mill-istat membru ta' oriġini tal-assiguratur insolventi. Ir-reviżjoni proposta ssaħħaħ ukoll ir-regoli biex jiġi indirizzat is-sewqan mhux assigurat, tarmonizza, mal-UE kollha, il-livell minimu ta' protezzjoni tal-koperturi ta' assigurazzjonijiet ta' vetturi bil-mutur għal korrimenti personali u ħsara materjali u tadatta l-kamp ta' applikazzjoni tad-direttiva, f'konformità mal-ġurisprudenza reċenti tal-Qorti tal-Ġustizzja. B'mod partikolari, din tispeċifika d-definizzjoni ta' "vettura bil-mutur" u tispeċifika li d-direttiva ma għandhiex tapplika għal attivitajiet sportivi bil-muturi jekk dawk l-avvenimenti jkunu koperti minn mekkaniżmu alternattiv ta' kumpens. Il-passi li jmiss Il-Parlament Ewropew ivvota fuq il-pożizzjoni tiegħu dwar dan il-fajl fi Frar 2019. Għaldaqstant in-negozjati bejn il-Kunsill u l-Parlament huma lesti biex jinbdew fis-sena l-ġdida. Test tal-mandat ta' negozjar